
МИНИСТЕРСТВО НА ОКОЛНАТА СРЕДА И ВОДИТЕ 

ПРОЕКТ
ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ



Д О К Л А Д
от  Росица Карамфилова-Благова – Министър на околната среда и водите

ОТНОСНО: Проект на Постановление на Министерския съвет за приемане на Наредба за Регистъра и издаване на решения по Механизма за корекция на въглеродните емисии по границите


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
	На основание чл. 31, ал. 2 от Устройствения правилник на Министерския съвет и на неговата администрация (УПМСНА), предлагам за разглеждане проект на Постановление на Министерския съвет за приемане на Наредба за Механизма за корекция на въглеродните емисии по границите.
	Инициативата за Механизма за корекция на въглеродните емисии на границите (МКВЕГ) е важен елемент за постигане на амбициозните цели за намаляване на  емисиите на парникови газове и постигане на климатична неутралност до 2050 г. Той е инструментът на ЕС за определяне на справедлива цена на въглеродните емисии, отделяни по време на производството на стоки с висок въглероден интензитет, които влизат в ЕС и за насърчаване на по-чисто промишлено производство в държави извън Съюза.
Неговото функциониране е определено на европейско ниво с Регламент (ЕС) 2023/956 на Европейския парламент и на Съвета от 10 май 2023 година за създаване на механизъм за корекция на въглеродните емисии на границите, изменен и допълнен с Регламент (ЕС) 2025/2083 на Европейския парламент и на Съвета от 8 октомври 2025 година за изменение на Регламент (ЕС) 2023/956 с цел опростяване и укрепване на механизма за корекция на въглеродните емисии на границите.
На национално ниво, МКВЕГ е заложен в Раздел IIIa от Закона за ограничаване изменението на климата (ЗОИК). Проектът на ПМС е предвиден в чл. 70а, ал. 7 от ЗОИК, с цел да определи условията, реда и начина на администриране на регистъра на МКВЕГ, както и реда и начина за издаване на решения по МКВЕГ. С проекта на ПМС се дефинират и новите изисквания за мониторинг и докладване на емисиите на парникови газове, закупуване и предаване на сертификати и процедури към вносителите на определените в обхвата на механизма стоки.
В проекта на ПМС са залегнали изисквания за предоставяне на допълнителни данни, както и са разписани процедури по изпълнение на МКВЕГ. 
По проекта на Постановление е извършена частична предварителна оценка на въздействието, която е съгласувана с дирекция „Модернизация на администрацията“ в администрацията на Министерски съвет.
С предложения проект на ПМС не се въвеждат разпоредби на актове на Европейския съюз, поради което не се налага да бъде изготвена справка за съответствие с правото на ЕС. 
[bookmark: _GoBack]За прилагането на проекта на акт няма да са необходими допълнителни разходи/трансфери/други плащания.
Предложеният проект на Постановление не води до въздействие върху държавния бюджет, като е изготвена финансова обосновка по Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация. 
Проектът на ПМС е съгласуван в съответствие с правилата на УПМСНА. Съгласно чл. 26, ал. 3 и 4 от Закона за нормативните актове и чл. 85 от УПМСНА, проектът на постановление, докладът и частичната предварителна оценка на въздействието са публикувани на интернет страницата на МОСВ и на Портала за обществени консултации за срок от 30 дни. Получените в законоустановения срок предложения и коментари са отразени в приложената справка.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, Ви предлагам предложеният проект на Постановление на Министерския съвет да бъде разгледан и приет на заседание на Министерския съвет. 

